## Pravilnik o načinu i uvjetima upisa u upisnike poljoprivrednog sjemena i poljoprivrednog sadnog materijala

### NN 40/1999 (27.4.1999.), Pravilnik o načinu i uvjetima upisa u upisnike poljoprivrednog sjemena i poljoprivrednog sadnog materijala

# **MINISTARSTVO POLJOPRIVREDE I ŠUMARSTVA**

Na temelju članka 5. stavka 2. Zakona o sjemenu, sadnom materijalu i
priznavanju sorti poljoprivrednog bilja ("Narodne novine", broj 131/97.)
ministar poljoprivrede i šumarstva donosi

## **PRAVILNIK**

### **O NAČINU I UVJETIMA UPISA U UPISNIKE POLJOPRIVREDNOG SJEMENA I POLJOPRIVREDNOG SADNOG MATERIJALA**

I. TEMELJNE ODREDBE

Članak 1.

Ovim se pravilnikom propisuju sadržaj, oblik i način vođenja Upisnika
proizvođača poljoprivrednog sjemena, presadnica i micelija jestivih i ljekovitih
gljiva, Upisnika dorađivača poljoprivrednog sjemena, Upisnika laboratorija
za kontrolu kakvoće poljoprivrednog sjemena, Upisnika uvoznika poljoprivrednog
sjemena, sadnog materijala, presadnica i micelija jestivih i ljekovitih
gljiva, Upisnika proizvođača poljoprivrednog sadnog materijala, uvjeti
koje moraju udovoljiti pravne i fizičke osobe za upis u upisnike te sadržaj
prijave za upis.

Članak 2.

Upisnici iz članka 1. ovog pravilnika vode se na propisanim obrascima
koji su tiskani uz ovaj pravilnik i njegov su sastavni dio, a mogu se voditi
i elektroničkim putem.

Članak 3.

Uz upisnike osniva se i:

1. zbirka isprava, odvojeno za svaku upisanu pravnu ili fizičku osobu,
u koju se u obliku kartoteke unose isprave i drugi spisi u svezi s upisom.

2. imenik upisanih pravnih i fizičkih osoba, abecednim redom uz naznaku
broja stranice upisnika na kojoj je pojedini subjekt upisan, a vodi se
elektroničkim putem.

Članak 4.

Upis u upisnik i imenik kao i unos isprava i drugih spisa u zbirku isprava
obavlja osoba koju za to ovlasti ministar poljoprivrede i šumarstva (u
daljnjem tekstu: ministar).

Ovlaštena osoba iz stavka 1. ovog članka odgovorna je za pravilan upis
i uredno vođenje zbirke isprava.

Članak 5.

Podaci upisani u upisnik koji se vodi na elektroničkom računalu upisuju
se na odgovarajući medij kao sigurnosna kopija nakon upisa ili nakon upisa
svake promjene.

Ovlaštena osoba dužna je čuvati upisnik, imenik i zbirku isprava tako
da se zaštiti od zloporabe, oštećenja i uništenja.

Članak 6.

Pravne i fizičke osobe upisane u upisnik dužne su prijaviti Ministarstvu
sve promjene nastale u uvjetima propisanim ovim pravilnikom i priložiti
dokaze o tome.

II. UPISNIK PROIZVOĐAČA POLJOPRIVREDNOG SJEMENA, PRESADNICA
I MICELIJA JESTIVIH I LJEKOVITIH GLJIVA

Članak 7.

U Upisnik proizvođača poljoprivrednog sjemena, presadnica i micelija
jestivih i ljekovitih gljiva (u daljnjem tekstu: Upisnik proizvođača sjemena)
upisuju se pravne i fizičke osobe koje se bave proizvodnjom poljoprivrednog
sjemena, presadnica i micelija jestivih i ljekovitih gljiva.

Članak 8.

U Upisnik proizvođača sjemena upisuju se sljedeći podaci:

1. naziv, sjedište i matični broj pravne osobe, odnosno ime i prezime,
JMBG i prebivalište (mjesto, ulica i broj) proizvođača;

2. upisni broj proizvođača i datum upisa;

3. vrsta i kategorija sjemena, vrsta presadnica i soj gljive koje proizvodi;

4. broj i datum rješenja o upisu u Upisnik i rješenja o brisanju iz
Upisnika;

5. datum objave u "Narodnim novinama".

Obrazac Upisnika proizvođača sjemena (obrazac UPS) tiskan je uz ovaj
pravilnik i njegov je sastavni dio.

1. UPIS PROIZVOĐAČA SJEMENA

Članak 9.

Proizvođači poljoprivrednog sjemena upisuju se u Upisnik proizvođača
sjemena na temelju pisanog zahtjeva upućenog Ministarstvu poljoprivrede
i šumarstva (u daljnjem tekstu: Ministarstvo).

Članak 10.

Ministarstvo će obaviti upis u Upisnik proizvođača sjemena ako podnositelj
zahtjeva ispunjava sljedeće uvjete:

1. da je vlasnik odnosno korisnik zemljišta za proizvodnju sjemena;

2. da raspolaže opremom (mehanizacijom) za primjenu suvremenih tehnoloških
postupaka u proizvodnji i zaštiti pojedinih vrsta sjemena i usjeva;

3. da raspolaže skladišnim prostorom za smještaj nedorađenog sjemena
koji udovoljava minimalnim tehničkim uvjetima;

4. da poslove voditelja proizvodnje obavlja ili organizira osoba sa
stručnom spremom sedmog (VII/I) stupnja obrazovanja agronomskog ili poljoprivrednog
fakulteta studija bilinogojstva ili šestog (VI/I) stupnja obrazovanja poljoprivredne
struke i radnog iskustva od najmanje tri godine na takvim poslovima.

Članak 11.

Uz zahtjev za upis u Upisnik proizvođača poljoprivrednog sjemena prilažu
se sljedeći prilozi:

1. rješenje o upisu u sudski registar za pravnu osobu, obrtnicu ili
uvjerenje nadležnog županijskog ureda da je poljoprivredni proizvođač;

2. dokaz o vlasništvu zemljišta odnosno dokaz da je proizvođač korisnik
zemljišta;

3. dokaz da raspolaže potrebnom mehanizacijom (strojevima) za proizvodnju
sjemena;

4. dokaz da raspolaže skladišnim prostorom temeljem vlasništva ili u
zakupu ili ugovor s dorađivačem;

5. dokaz o ispunjavanju uvjeta stupnja i vrste stručne spreme te radnom
iskustvu osobe koja vodi proizvodnju.

Prilozi se podnose u izvorniku, prijepisu ili preslici.

Članak 12.

Ministarstvo će uskratiti upis ako nisu udovoljeni uvjeti iz članka
10. ovog pravilnika.

2. UPIS PROIZVOĐAČA PRESADNICA

Članak 13.

U Upisnik proizvođača sjemena upisuju se pravne i fizičke osobe koje
se bave proizvodnjom presadnica povrća, cvijeća, ljekovitog i aromatičnog
bilja (u daljnjem tekstu: proizvođač presadnica).

Članak 14.

Proizvođač presadnica upisuje se u Upisnik proizvođača sjemena na temelju
pisanog zahtjeva upućenog Ministarstvu.

Članak 15.

Ministarstvo će obaviti upis u Upisnik proizvođača presadnica koji ispunjava
sljedeće uvjete:

1. da je vlasnik odnosno korisnik zemljišta pogodnog za proizvodnju
presadnica;

2. da raspolaže odgovarajućim zaštićenim prostorom za proizvodnju određenih
vrsta presadnica;

3. da raspolaže opremom potrebnom za primjenu tehnoloških postupaka
u proizvodnji određenih vrsta presadnica;

4. da ima najmanje tri godine iskustva u proizvodnji presadnica.

Članak 16.

Uz zahtjev za upis u Upisnik proizvođača sjemena proizvođač presadnica
prilaže sljedeće priloge:

1. rješenje o upisu u sudski registar za pravnu osobu, obrtnicu odnosno
uvjerenje nadležnog županijskog ureda da je poljoprivredni proizvođač;

2. dokaz o vlasništvu zemljišta odnosno dokaz da je korisnik zemljišta;

3. dokaz da je vlasnik odnosno korisnik zaštićenog prostora;

4. dokaz da posjeduje potrebnu opremu;

5. izjavu poljoprivrednog proizvođača o ispunjavanju uvjeta o iskustvu
u proizvodnji presadnica.

Prilozi se podnose u izvorniku, prijepisu ili preslici.

Članak 17.

Ministarstvo će uskratiti upis ako nisu udovoljeni uvjeti iz članka
15. ovog Pravilnika.

3. UPIS PROIZVOĐAČA MICELIJA JESTIVIH I
LJEKOVITIH GLJIVA

Članak 18.

U Upisnik proizvođača sjemena upisuju se pravne i fizičke osobe koje
se bave proizvodnjom micelija jestivih i ljekovitih gljiva (u daljnjem
tekstu: proizvođač micelija).

Članak 19.

Pravne i fizičke osobe upisuju se u Upisnik proizvođača sjemena na temelju
pisanog zahtjeva upućenog Ministarstvu.

Članak 20.

Ministarstvo će obaviti upis u Upisnik proizvođača sjemena proizvođača
micelija koji ispunjava sljedeće uvjete:

1. da je vlasnik odnosno korisnik potrebnih zatvorenih ili (i) otvorenih
(natkritih) prostora za proizvodnju;

2. da raspolaže opremom potrebnom za primjenu tehnoloških postupaka
u proizvodnji micelija;

3. da poslove u proizvodnji micelija vodi osoba sa završenim VI/I stupnjem
obrazovanja poljoprivredne struke ili VII/I stupnjem obrazovanja agronomskog
odnosno poljoprivrednog fakulteta studija bilinogojstva ili prirodoslovno
matematičkog fakulteta studija biologije.

Članak 21.

Uz zahtjev za upis u Upisnik proizvođača sjemena proizvođač micelija
prilaže i sljedeće priloge:

1. rješenje o upisu u sudski registar za pravnu osobu odnosno obrtnicu;

2. dokaz o vlasništvu odnosno o korištenju prostora potrebnog za proizvodnju;

3. dokaz o ispunjavanju uvjeta o stručnoj spremi osobe koja obavlja
poslove proizvodnje.

Članak 22.

Ministarstvo će uskratiti upis ako nisu ispunjeni uvjeti iz članka 20.
ovog Pravilnika.

III. UPISNIK DORAĐIVAČA POLJOPRIVREDNOG SJEMENA

Članak 23.

U Upisnik dorađivača poljoprivrednog sjemena upisuju se pravne i fizičke
osobe koje dorađuju sjeme (u daljnjem tekstu: dorađivač sjemena).

Članak 24.

U Upisnik dorađivača sjemena upisuju se sljedeći podaci:

1. naziv, sjedište i matični broj pravne osobe, odnosno ime i prezime,
JMBG i prebivalište (mjesto, ulica i broj) dorađivača;

2. upisni broj dorađivača i datum upisa;

3. vrsta i kategorija sjemena koje dorađuje;

4. broj i datum rješenja o upisu u Upisnik i rješenja o brisanju iz
Upisnika;

5. datum objave u "Narodnim novinama".

Obrazac Upisnika dorađivača sjemena (obrazac UDS) prilog je ovom Pravilniku
i njegov je sastavni dio.

Članak 25.

Dorađivač sjemena upisat će se u Upisnik dorađivača na temelju pisanog
zahtjeva upućenog Ministarstvu.

Članak 26.

Ministarstvo će obaviti upis u Upisnik dorađivača poljoprivrednog sjemena,
ako podnositelj zahtjeva ispunjava sljedeće uvjete:

1. da je vlasnik odnosno korisnik prostora za smještaj naturalnog sjemena
kojeg će dorađivati i prostora za smještaj dorađene robe koji udovoljava
minimalnim tehničkim uvjetima;

2. da posjeduje opremu za čišćenje, sortiranje, tretiranje i pakiranje
sjemena, ovisno o vrstama za koje se upisuje;

3. da poslove dorade sjemena vodi osoba sa završenim VII/I stupnjem
stručne spreme agronomske struke i najmanje tri godine radnog iskustva
na poslovima dorade sjemena;

4. da u svom sastavu ima laboratorij za ispitivanje sjemena ili ugovor
s laboratorijem za ispitivanje kakvoće sjemena.

Članak 27.

Uz zahtjev za upis u Upisnik dorađivača prilažu se sljedeći prilozi:

1. rješenje o upisu u sudski registar za pravnu osobu odnosno obrtnicu;

2. dokaz o vlasništvu odnosno dokaz o korištenju skladišta za smještaj
naturalnog sjemena i skladišta za doradu sjemena koji udovoljava minimalnim
tehničkim uvjetima;

3. dokaz da posjeduje propisanu opremu, ovisno o vrstama za koje se
upisuje;

4. dokaz o ispunjavanju uvjeta o stručnoj spremi osobe koja vodi doradu
sjemena;

5. dokaz da ima ovlašteni laboratorij u svom sastavu odnosno ugovor
s ovlaštenim laboratorijem za ispitivanje kakvoće sjemena.

Prilozi se podnose u izvorniku, prijepisu ili preslici.

Članak 28.

Ministarstvo će uskratiti upis ako nisu udovoljeni uvjeti iz članka
26. ovog Pravilnika.

IV. UPISNIK LABORATORIJA ZA KONTROLU KAKVOĆE POLJOPRIVREDNOG
SJEMENA

Članak 29.

U Upisnik laboratorija za kontrolu kakvoće poljoprivrednog sjemena upisuje
se pravna ili fizička osoba koja je registrirana za obavljanje takve djelatnosti
ili je u sastavu pravne osobe registrirane za obavljanje takve djelatnosti.

Članak 30.

U Upisnik laboratorija za kontrolu kakvoće poljoprivrednog sjemena upisuju
se sljedeći podaci:

1. naziv, sjedište i matični broj pravne osobe odnosno ime i prezime,
JMBG i prebivalište (mjesto, ulica i broj) fizičke osobe;

2. upisni broj laboratorija i datum upisa;

3. vrsta sjemena koje ispituje;

4. broj i datum rješenja o upisu u Upisnik i rješenja o brisanju iz
Upisnika;

5. datum objave u "Narodnim novinama".

Obrazac Upisnika laboratorija za kontrolu kakvoće poljoprivrednog sjemena
(obrazac UL) tiskan je uz ovaj Pravilnik i njegov je sastavni dio.

Članak 31.

Ministarstvo će obaviti upis u Upisnik laboratorija za kontrolu kakvoće
poljoprivrednog sjemena podnositelja zahtjeva koji ispunjava sljedeće uvjete:

1. da ima uposlenog djelatnika za vođenje laboratorija sa završenim
VII/I stupnjem obrazovanja agronomskog ili poljoprivrednog fakulteta usmjerenja
bilinogojstva;

2. da ima odgovarajući potreban prostor za obavljanje laboratorijskih
analiza, određivanje vlage, čistoće, klijavosti i zdravstvenog stanja sjemena,
vrste za koje se traži upis u Upisnik, a prema zahtjevima iz "Metoda
ispitivanja i Temeljnih zahtjeva za kakvoću sjemena" koje su sastavni
dio Pravilniku o temeljnim zahtjevima za kakvoću, pakiranje i deklariranje
sjemena poljoprivrednog bilja ("Narodne novine", br. 36/99.);

3. da ima osnovnu opremu koja se sastoji od: vage, laboratorijskog mlina,
sušnice, posude za određivanje vlage, klijališta ili klimakomore, lupe,
stereo mikroskopa s povećanjem od 100 puta, mikroskopa s povećanjem 10x4,
10, 40, 100 puta, komorom za naklijavanje s NUV svjetlom te zamrzivača
do -25C.

Preciznost vage, osjetljivost podešavanja sušnice i druge karakteristike
opreme trebaju udovoljavati zahtjevima iz Pravilnika o temeljnim zahtjevima
za kakvoću sjemena.

Članak 32.

Uz zahtjev za upis u Upisnik laboratorija za kontrolu kakvoće poljoprivrednog
sjemena podnositelj zahtjeva prilaže:

1. rješenje o upisu u sudski registar odnosno obrtnicu;

2. dokaz o ispunjavanju uvjeta stručne spreme voditelja laboratorija;

3. dokaz o raspolaganju potrebnim prostorom;

4. dokaz o posjedovanju propisane opreme;

5. uvjerenje o ispravnosti mjernih instrumenata.

Prilozi se podnose u izvorniku, prijepisu ili preslici.

Članak 33.

Ministarstvo će uskratiti upis u Upisnik laboratorija za kontrolu kakvoće
poljoprivrednog sjemena podnositelja zahtjeva koji ne udovoljava uvjetima
iz članka 31. ovog pravilnika.

V. UPISNIK UVOZNIKA POLJOPRIVREDNOG SJEMENA, SADNOG MATERIJALA,
PRESADNICA I MICELIJA JESTIVIH I LJEKOVITIH GLJIVA

Članak 34.

U Upisnik uvoznika poljoprivrednog sjemena, sadnog materijala, presadnica
i micelija jestivih i ljekovitih gljiva (u daljnjem tekstu: Upisnik uvoznika)
upisuju se pravne osobe koje uvoze sjeme, sadni materijal, presadnice i
micelij jestivih i ljekovitih gljiva.

Članak 35.

U Upisnik uvoznika upisuju se sljedeći podaci.

1. naziv, sjedište, matični broj pravne osobe;

2. upisni broj uvoznika i datum upisa;

3. vrsta poljoprivrednig bilja koje uvozi;

4. broj i datum rješenja o upisu u Upisnik i rješenja o brisanju iz
Upisnika;

5. datum upisa i objave u "Narodnim novinama".

Obrazac Upisnika uvoznika (Obrazac UUS) tiskan je uz ovaj Pravilnik
i njegov je sastavni dio.

Članak 36.

Ministarstvo će obaviti upis u Upisnik uvoznika pravnu ili fizičku osobu
na temelju pisanog zahtjeva ako udovoljava sljedećim uvjetima:

1. da je registrirana za obavljanje djelatnosti trgovine na veliko poljoprivrednim
sjemenom i sadnim materijalom;

2. da ima zaposlenog jednog zaposlenika sa završenim VII/1 stupnjem
obrazovanja, agronomskog ili poljoprivrednog fakulteta;

3. da raspolaže skladištem koje udovoljava minimalnim tehničkim uvjetima
za smještaj i uskladištenje robe primjereno vrstama koje uvozi.

Članak 37.

Podnositelj zahtjeva za upis u Upisnik uvoznika dužan je uz zahtjev
za upis podnijeti i sljedeće priloge:

1. rješenje o upisu u sudski registar;

2. dokaz o ispunjavanju uvjeta o stručnoj spremi djelatnika iz članka
36. stavka 1. točke 2.

3. dokaz o vlasništvu odnosno o korištenju skladišta za smještaj i uskladištenje
robe koje udovoljava propisanim minimalnim tehničkim uvjetima.

Prilozi se podnose u izvorniku, prijepisu ili preslici.

Članak 38.

Ministarstvo će uskratiti upis u Upisnik uvoznika ako podnositelj zahtjeva
ne udovoljava uvjetima iz članka 36. ovog pravilnika.

VI. UPISNIK PROIZVOĐAČA POLJOPRIVREDNOG SADNOG MATERIJALA

Članak 39.

U Upisnik proizvođača poljoprivrednog sadnog materijala (u daljnjem
tekstu: Upisnik proizvođača sadnog materijala) upisuju se pravne i fizičke
osobe koje proizvode sadni materijal.

Članak 40.

U Upisnik proizvođača sadnog materijala upisuju se sljedeći podaci:

1. naziv, sjedište i matični broj pravne osobe, odnosno ime i prezime,
JMBG i prebivalište (mjesto, ulica i broj) proizvođača;

2. upisni broj proizvođača i datum upisa;

3. naziv rasadnika odnosno objekta i mjesta:

4. vrsta i kategorija sadnog materijala;

5. broj i datum rješenja o upisu i objave u "Narodnim novinama";

6. broj i datum rješenja o brisanju i objave u "Narodnim novinama".

Obrazac Upisnika proizvođača sadnog materijala (obrazac UPSM ) tiskan
je uz ovaj Pravilnik i njegov je sastavni dio.

Članak 41.

Proizvođač poljoprivrednog sadnog materijala upisuje se u Upisnik proizvođača
sadnog materijala na temelju zahtjeva upućenog Ministarstvu.

Članak 42.

Ministarstvo će obaviti upis u Upisnik proizvođača sadnog materijala
ako podnositelj zahtjeva ispunjava sljedeće uvjete:

1. da je vlasnik odnosno korisnik zemljišta ili odgovarajućeg proizvodnog
prostora za proizvodnju sadnog materijala;

2. da raspolaže radnim prostorom i opremom ovisno o tehnološkom postupku
proizvodnje;

3. da poslove proizvodnje vodi osoba sa završenim VII/I stupnjem stručne
spreme agronomskog ili poljoprivrednog fakulteta, voćarsko-vinogradarsko-vinarskog
smjera i radnim iskustvom od najmanje tri godine ili smjera bilinogojstva
sa pet godina radnog iskustva na poslovima u proizvodnji sadnog materijala;

4. da poslove u proizvodnji sadnog materijala u laboratoriju u "in vitro"
uvjetima vodi osoba s završenim VII/I stupnjem obrazovanja agronomskog
ili poljoprivrednog fakulteta, smjer bilinogojstva ili sa završenim prirodoslovno
matematičkim fakultetom smjer molekularna biologija, s tri godine radnog
iskustva u proizvodnji u "in vitro" uvjetima.

Članak 43.

Uz zahtjev za upis u Upisnik proizvođača sadnog materijala prilažu se
sljedeći prilozi:

1. rješenje o upisu u sudski registar za pravnu osobu ili obrtnicu;

2. dokaz o vlasništvu zemljišta odnosno dokaz da je proizvođač korisnik
zemljišta odnosno odgovarajućeg proizvodnog prostora;

3. dokaz da raspolaže radnim prostorom i opremom za provođenje odgovarajućeg
tehnološkog postupka proizvodnje;

4. dokaz o ispunjavanju uvjeta o stupnju i vrsti stručne spreme te radnom
iskustvu osobe koja vodi proizvodnjom sadnog materijala.

Prilozi se podnose u izvorniku, prijepisu ili preslici.

Članak 44.

Ministarstvo će uskratiti upis ako nisu udovoljeni uvjeti iz članka
42. ovog Pravilnika.

VII. PRIJELAZNE I ZAKLJUČNE ODREDBE

Članak 45.

Pravne i fizičke osobe upisane u upisnike do dana stupanja na snagu
ovog Pravilnika dužne su se uskladiti s odredbama ovog Pravilnika i podnijeti
Ministarstvu dokaze o ispunjavanju uvjeta propisanih ovim pravilnikom u
roku od godinu dana od dana njegova stupanja na snagu.

Članak 46.

Stupanjem na snagu ovog pravilnika prestaje važiti Pravilnik o registrima
i o načinu i postupku utvrđivanju uvjeta za upis u registre i popise u
proizvodnji i doradi poljoprivrednog sjemena i u proizvodnji poljoprivrednog
sadnog materijala ("Narodne novine", 19/89.).

Članak 47.

Ovaj pravlinik stupa na snagu osmog dana od dana objave u "Narodnim
novinama".

Klasa: 320-11/99-1/17
Urbroj: 525-02-99-2
Zagreb, 20. travnja 1999.

Ministar
**mr. sc. Ivan Đurkić**, v. r.

![](dodatni/372100.gif)

![](dodatni/372101.gif)

![](dodatni/372102.gif)

Pravilnik, NN 40/1999-801